
NACIONALINĖS ELEKTRONINĖS ATPAŽINTIES INFORMACINĖS SISTEMOS (NETAIS) TECHNINĖS PRIEŽIŪROS IR PALAIKYMO PASLAUGŲ TECHNINĖ SPECIFIKACIJA

1. SĄVOKOS IR SUTRUMPINIMAI
1.1. Asmens tapatybės duomenys - duomenų rinkinys, pagal kurį galima nustatyti fizinio ar juridinio asmens arba juridiniam asmeniui atstovaujančio fizinio asmens tapatybę.
1.2. eIDAS techninė specifikacija – techninė specifikacija apibrėžianti reikalavimus ir technines sąlygas  ESŠ Elektroninės atpažinties sistemos kūrimui. 
1.3. Elektroninė atpažintis - elektroninių asmens tapatybės duomenų, kuriais nurodomas konkretus fizinis ar juridinis asmuo arba juridiniam asmeniui atstovaujantis fizinis asmuo, naudojimo procesas.
1.4. ESŠ - Europos Sąjungos šalis.
1.5. ESŠ Elektroninės atpažinties sistema - ESŠ veikianti sistema, informacinėmis ir ryšių technologinėmis priemonėmis teikianti elektroninės atpažinties duomenis nacionalinėms ir kitų ESŠ elektroninės atpažinties sistemoms.
1.6. NETAIS - Nacionalinės elektroninės atpažinties informacinė sistema.
1.7. Sutartis - Sutartis, sudaroma tarp Užsakovo ir Paslaugų teikėjo dėl Pirkimo objektų.
1.8. Paslaugų teikėjas – ūkio subjektas – fizinis asmuo, privatusis juridinis asmuo, viešasis juridinis asmuo, kitos organizacijos ir jų padaliniai ar tokių asmenų grupė, su kuriuo Užsakovas sudaro Sutartį.
1.9. Tapatumo nustatymas - elektroninis procesas, leidžiantis patvirtinti fizinio arba juridinio asmens elektroninę atpažintį arba elektroninės formos duomenų kilmę ir vientisumą.
1.10. Užsakovas - Valstybės skaitmeninių sprendimų agentūra.


2. BENDRA INFORMACIJA
2.1. Pirkimo tikslas – užtikrinti nepertraukiamą NETAIS veikimą, elektroninės atpažinties schemų sąraše skelbiamų Lietuvos Respublikos elektroninės atpažinties schemų sąveikumą su kitų Europos Sąjungos valstybių narių nacionaline elektroninės atpažinties infrastruktūra bei kitų eIDAS reglamento ir jo įgyvendinamųjų teisės aktų reikalavimų įgyvendinimą.
2.2. Pirkimo objektas – NETAIS programinės įrangos techninės priežiūros ir palaikymo paslaugos (toliau –  Paslaugos).
2.3. Orientacinė Paslaugų teikimo apimtis yra 3000 tiekėjo specialistų darbo valandų. Tiksli Paslaugų apimtis bus nustatoma pagal poreikį teikiant konkrečius užsakymus, neviršijant Sutartyje nustatytos Pradinės sutarties vertės. Paslaugas Paslaugų teikėjas taip pat turės teikti tik gavęs Užsakovo užsakymą. Paslaugos bus užsakomos pagal poreikį. Užsakovas neįsipareigoja Sutarties galiojimo metu užsakyti Paslaugų už visą Pradinę sutarties vertę. Užsakovas įsipareigoja įsigyti ne mažiau kaip 45 proc. visos pirkimo objekte nurodytos Paslaugų apimties.


2.4. Paslaugų tiekėjui bus suteikta prieiga prie NETAIS programinės įrangos išeities kodų bei techninės dokumentacijos.
2.5. Paslaugos turės būti teikiamos nuotoliniu būdu, arba, esant poreikiui, Užsakovo padalinyje, esančiame Konstitucijos pr. 15-89, Vilniuje. Paslaugų teikimo vieta gali būti keičiama Vilniaus miesto ribose.

3. ESAMOS BŪSENOS APIBŪDINIMAS
3.1. [bookmark: _Toc362606095]NETAIS paskirtis:
3.1.1. teikti Lietuvos Respublikos fizinių ir juridinių asmenų elektroninės atpažinties duomenis Europos Sąjungos šalių nacionalinėms  elektroninės atpažinties sistemoms, siekiant sudaryti prielaidą jiems pasinaudoti šiose šalyse teikiamomis elektroninėmis paslaugomis;
3.1.2. gauti ir pateikti Lietuvoje veikiančioms asmens tapatybės elektroninėje erdvėje nustatymo sistemoms Europos Sąjungos šalių fizinių ir juridinių asmenų elektroninės atpažinties duomenis, siekiant sudaryti prielaidą jiems naudotis Lietuvos Respublikoje teikiamomis elektroninėmis paslaugomis;
3.1.3. kontroliuoti tapatumo nustatymo patikimumą.
3.2. Pagrindinės NETAIS funkcijos:
3.2.1. asmens tapatybės duomenų surinkimas ir perdavimas pasikliaujančiajai šaliai;
3.2.2. informacijos apie elektroninės atpažinties, tapatumo nustatymo ir duomenų perdavimo faktus kaupimas.
3.3. NETAIS architektūra
3.3.1. NETAIS funkcinė architektūra
Pagrindiniai NETAIS funkciniai komponentai:
· NETAIS-PEPS - tapatybės liudijimo komponentė;
· NETAIS eIDAS - tapatybės liudijimo komponentė;
· NETAIS-ADMIN - administravimo komponentė;
· NETAIS-DSS - ASiC formato elektroninių dokumentų parašų sudarymo ir tikrinimo komponenetė;
· nCipher HSM įrenginys;
· Duomenų bazė.

NETAIS suprojektuotas laikantis 3 lygių architektūros principų - atskirti duomenų saugojimo, duomenų atvaizdavimo bei duomenų apdorojimo loginiai sluoksniai:
· Duomenų bazė – duomenys saugomi duomenų esybėse, kurios yra tiesiogiai susietos su duomenų bazių lentelėmis. Darbui su esybėmis pasirinkta JPA (Java Persistence API) technologija;
· Veiklos logika – veiklos logikos realizavimui bei komunikacijai tarp įvairių sistemos komponenčių yra naudojamas Spring karkasas;
· Naudotojo sąsaja – naudotojo sąsajai naudojami žiniatinklio karkasai:
· ZK 8 karkasas naudojamas NETAIS-ADMIN administravimo komponentėje;
· Struts 2 karkasas naudojamas NETAIS-PEPS tapatybės liudijimo komponentėje;
· Servlet 3 technologija naudojama NETAIS eIDAS tapatybės liudijimo komponentėje.

3.3.2. NETAIS programinės įrangos architektūra

	Komponentas
	Aprašymas

	NETAIS-PEPS
	Nestandartinė PĮ, sukurta specialiai pagal NETAIS techninėje specifikacijoje pateiktus reikalavimus. PĮ suprojektuota laikantis 3-lygių architektūros principų JAVA technologijų pagrindu. PĮ suprojektuota taip, kad maksimaliai išnaudotų EU pateikiamą STORK 2.0 specifikaciją realizuojantį komponentą ir užtikrintų vieningą veikimą su kitomis ESŠ.

	NETAIS eIDAS 1.4
	Nestandartinė PĮ, sukurta specialiai pagal NETAIS techninėje specifikacijoje pateiktus reikalavimus. PĮ suprojektuota laikantis 3-lygių architektūros principų JAVA technologijų pagrindu. PĮ suprojektuota taip, kad maksimaliai išnaudotų EU pateikiamą eIDAS 1.4 mazgo specifikaciją realizuojantį komponentą ir užtikrintų vieningą veikimą su kitomis ESŠ.

	NETAIS eIDAS 2.3
	Nestandartinė PĮ, sukurta specialiai pagal NETAIS techninėje specifikacijoje pateiktus reikalavimus. PĮ suprojektuota laikantis 3-lygių architektūros principų JAVA technologijų pagrindu. PĮ suprojektuota taip, kad maksimaliai išnaudotų EU pateikiamą eIDAS 2.3 mazgo specifikaciją realizuojantį komponentą ir užtikrintų vieningą veikimą su kitomis ESŠ.

	NETAIS-ADMIN
	NETAIS administravimo sistema.

	NETAIS-DSS
	NETAIS ASiC formato elektroninių dokumentų parašų validavimo sistema.

	EU-PEPS
	PEPS pateikiamas EU kaip STORK 2.0 specifikacijos realizacija, užtikrina vieningą sąsają tarp visų MS.

	NETAIS Node
	eIDAS mazgas pateikiamas EU kaip eIDAS 2.0 specifikacijos realizacija.

	NETAIS Node1.4
	eIDAS mazgas pateikiamas EU kaip eIDAS 1.4 specifikacijos realizacija.

	Apache Tomcat 8
	Žiniatinklio serveris, naudojama 8.0.50 versija.

	Apache Tomcat 8.5
	Žiniatinklio serveris, naudojama 8.5.50 versija.

	Java 7 Virtual Machine
	JAVA 7 virtuali mašina, naudojama naujausia versija.

	Java 8 Virtual Machine
	JAVA 8 virtuali mašina, naudojama naujausia versija.

	CentOS
	Linux operacinė sistema, naudojama 6 ar aukštesnė versija.

	PostgreSQL
	Duomenų bazės valdymo sistema, naudojama 9.4 versija.



4. PERKAMŲ PASLAUGŲ APIMTIS
4.1. NETAIS programinės įrangos keitimas.
4.1.1. Naujų asmens tapatybės duomenų mainų sąsajų su pasikliaujančių šalių taikomosiomis sistemomis kūrimas bei esamų keitimas.
4.1.2. Naujų integracinių sąsajų su elektroninės atpažinties priemonių infrastruktūra kūrimas bei esamų keitimas.
4.1.3. Naujų integracinių sąsajų ESŠ elektroninės atpažinties sistemomis kūrimas bei esamų keitimas.
4.1.4. Naujų naudotojo sąsajos funkcijų, ataskaitų ir kito naujo NETAIS funkcionalumo kūrimas, įskaitant duomenų bazių duomenų apdorojimo funkcijų ir kitų duomenų bazių objektų kūrimą.
4.1.5. Sukurtų naudotojo sąsajos funkcijų, ataskaitų ir kito sukurto NETAIS  funkcionalumo kūrimas, įskaitant duomenų bazių duomenų apdorojimo funkcijų ir kitų duomenų bazių objektų keitimą.
4.1.6. NETAIS programinės įrangos atnaujinimas pasikeitus eIDAS techninės specifikacijos reikalavimams.
4.1.7. NETAIS naudojamų, Europos komisijos sukurtų, programinių komponentų naujų versijų diegimas .
4.2. Užsakovo specialistų konsultavimas NETAIS sistemų veikimo, vystymo, tarnybinių stočių, kuriose šios sistemos įdiegtos, administravimo, rezervinių kopijų darymo bei veikimo stebėjimo klausimais.
4.3. Techninės pagalbos ir konsultacijų Elektroninės atpažinties ESŠ sistemų integracijos su NETAIS klausimais teikimas kitų šalių specialistams.
4.4. NETAIS darbingumo atkūrimas visiško ar dalinio funkcionavimo sutrikimo atvejais, įskaitant:
4.4.1. NETAIS duomenų bazių ar duomenų bazių objektų veikimo atkūrimą;
4.4.2.  programinės įrangos perinstaliavimą bei tarnybinių stočių programinės įrangos, kurios aplinkoje veikia sistemos programiniai moduliai, konfigūravimą.
4.5. NETAIS veikimo sutrikimų analizė, priežasčių nustatymas ir šalinimas.
4.6. NETAIS sutrikimu bus laikoma greitaveikos ir saugos trūkumai, veikimo sutrikimai ir darbo klaidos bei neatitikimai techninėje dokumentacijoje ar pateiktuose programinės įrangos keitimo užsakymuose ir juos detalizuojančiuose dokumentuose numatytam funkcionalumui.

5. REIKALAVIMAI TEIKIAMOMS PASLAUGOMS
5.1. Bendrieji reikalavimai teikiamoms paslaugoms.
5.2. Visi Paslaugų teikėjo atstovai turės pasirašyti pasižadėjimą dėl duomenų apsaugos ir konfidencialumo.
5.2.1. Paslaugų teikėjas teikdamas Paslaugas turi vadovautis LR ir ES teisės aktais ir standartais, reglamentuojančiais elektroninės atpažinties bei patikimumo užtikrinimo paslaugų teikimą, asmens duomenų apsaugą bei kibernetinį saugumą.
5.2.2. NETAIS programinė infrastruktūra turi būti tvarkoma laikantis NETAIS nuostatų bei eIDAS techninės specifikacijos reikalavimų.
5.2.3. Visos paslaugos turės būti teikiamos pagal Užsakovo pateiktus užsakymus (toliau - Užsakymas).
5.2.4. Užsakymų formos, jų pildymo, derinimo ir vykdymo tvarka nustatoma rašytiniu Paslaugų teikėjo ir Užsakovo susitarimu, kurio projektą Paslaugų teikėjas turės per vieną mėnesį nuo sutarties įsigaliojimo dienos paruošti ir suderinti su Užsakovu. Kiekvieno užsakymo įvykdymo galutiniai terminai bus derinami su Paslaugų teikėju, išskyrus atvejus, kai užsakymo įvykdymas lemia Užsakovo gebėjimą vykdyti jai teisės aktais priskirtas funkcijas, NETAIS sistemos darbingumo atstatymą.
Užsakymai turi būti atlikti per Paslaugų teikėjo ir Užsakovo sutartą laikotarpį.
5.2.5. Paslaugų užsakymų vykdymą Paslaugų teikėjas turi organizuoti ir dokumentuoti taip, kad būtų galima: 
5.2.5.1. fiksuoti visas problemas, jų sprendimus ir sprendimų rezultatus; 
5.2.5.2. sekti konkrečios problemos sprendimų eigą. 
5.3. Reikalavimai NETAIS programinės įrangos keitimo paslaugoms.
5.3.1. NETAIS programinės įrangos keitimo Užsakymai turi būti teikiami, vadovaujantis šiuo procesu:
	Nr.
	Etapas
	Trukmė
	Rezultatas

	1.
	Užsakymo pateikimas
	-
	Užsakovas pateikia užsakymą. Užsakyme aprašomas norimas naujas funkcionalumas, funkcionalumo pakeitimai integracijų su kitomis sistemomis adaptavimai, sistemos architektūros pakeitimai ar kitokie poreikiai, bendrai apibrėžiant jų apimtį bei tikslus.

	2.
	Preliminari Užsakymo analizė ir projektavimas
	Iki 3 d.d. nuo Užsakymo pateikimo arba ilgesnis terminas, jei tai būtina pagal pakeitimo pobūdį ir šalys dėl to susitaria.
	Paslaugų teikėjas atlieka preliminarią Užsakymo reikalavimų analizę, darbo sąnaudų vertinimą darbo valandomis, pateikia galimų įgyvendinimo kalendorinių terminų vertinimą,  techninio įgyvendinimo viziją - preliminarų projektavimą, būtinų veiklų sąrašą. Užsakovas derina su Paslaugų teikėju Užsakymo reikalavimus.

	3.
	Užsakymo tvirtinimas
	1 d. d. nuo preliminarios analizės rezultatų pateikimo arba ilgesnis terminas jei tai būtina pagal pakeitimo pobūdį ir šalys dėl to susitaria.
Užsakymas tvirtinamas Užsakovo dokumentų valdymo sistemoje.
	Užsakovas patvirtina arba atmeta preliminariosios analizės ir projektavimo rezultatus, darbų sąmatą ir terminus. Jeigu Užsakovas patvirtina preliminariosios analizės ir projektavimo rezultatus, darbų sąmatą ir terminus, Paslaugų teikėjas pradeda užsakymo įgyvendinimo darbus. Nepriklausomai ar Užsakovas patvirtina preliminarios analizės ir projektavimo rezultatus, Paslaugų teikėjas perduoda preliminariosios analizės ir projektavimo dokumentus. 

	4. 
	Užsakymo įgyvendinimas
	Priklauso nuo suderintų ir patvirtintų terminų. Užsakymo arba jo atskirų dalių įgyvendinimas gali užtrukti kelias iteracijas, pristatant tarpinius rezultatus. Skirtingų užsakymų arba jų dalių įgyvendinimas gali būti tų pačių iteracijų dalis.
	Paslaugų teikėjas atlieka detalią analizę bei projektavimą ir tikslina Užsakymo reikalavimus, techninio įgyvendinimo viziją (projektą), tikslina darbų sąmatą bei kalendorinius terminus; Užsakovas suderina arba atmeta reikalavimų patikslinimus ir/arba galimus reikalavimų pakeitimus, darbų sąmatos ir/arba kalendorinių terminų pakeitimus; Paslaugų teikėjas įgyvendina programinės įrangos pakeitimus ir testuoja kūrimo aplinkoje; Paslaugų teikėjas pateikia diegimo paketą su pilnu pakeitimų aprašymu per Užsakovo GitHub platformą; Paslaugų teikėjas diegia tarpinius ir/arba galutinius Užsakymo rezultatus Užsakovo testinėje aplinkoje; Užsakovas testuoja tarpinius ir/arba galutinius rezultatus testinėje aplinkoje; Paslaugų teikėjas pašalina aptiktus testavimo metu sutrikimus, klaidas, neatitikimus reikalavimams;

	5.
	Užsakymo rezultatų priėmimas
	Per 14 d. d. po Paslaugų teikėjo Užsakymo darbų atlikimo.
	Užsakymas yra laikomas įvykdytu (toliau – Įvykdytas užsakymas), Užsakovo atsakingam asmeniui įvertinus užsakymo atitiktį Užsakyme ar Užsakymo dokumentacijoje nustatytiems reikalavimams ir Jira sistemoje pažymi, kad Užsakymas yra įvykdytas.



5.3.2. Paslaugų teikėjas, visus užsakymų vykdymo metu planuojamus taikyti NETAIS programinės įrangos projektinius ar technologinius sprendimus bei numatomą naudoti kitų gamintojų ar atviro kodo programinę įrangą, turės suderinti su Užsakovo atsakingais specialistais.
5.3.3. Paslaugų teikėjas, įgyvendinęs Užsakymą, turės pateikti Užsakovui Užsakymo įvykdymo techninę dokumentaciją, kurios apimtis bus suderinama Užsakymo tvirtinimo etapo metu. 
5.3.4. Paslaugų tiekėjas turės užtikrinti, kad pagal pateiktus užsakymus keičiama NETAIS sistema savo darbo našumu bei funkcionalumu tenkintų naudotojų bei Užsakovo poreikius, atitiktų veiklos procesus, galiojančius teisės aktus bei standartus, gebėtų tiek duomenų mainų, tiek ir žiniatinklio paslaugų (angl. Web Services) lygyje keistis informacija su kitais registrais ir informacinėmis sistemomis.
5.3.5. NETAIS  sistemų programinė įranga turės būti modifikuojama ir plečiama laikantis modulinio principo, užtikrinant sistemos vientisumą, lankstumą, lengvas plėtimo galimybes.
5.3.6. Kuriant ar keičiant programinę įrangą turi būti nepažeistas ir išlaikytas 3 lygių architektūros pagrindas: 
· naudotojo sąsajos sluoksnis web technologijų pagrindu;
· veiklos logikos sluoksnis;
· duomenų bazių sluoksnis. 
5.3.7. Kuriant ar keičiant programinę turi būti užtikrinta: 
5.3.7.1. prieigos prie sistemos registravimas ir kontrolė; 
5.3.7.2. naudotojų ir vartotojų grupių galimybių naudotis sistema apribojimai; 
5.3.7.3. duomenų atkūrimas iki paskutinės patvirtintos operacijos (sistemos sutrikimo sistemos sutrikimo atvejais); 
5.3.7.4. naudotojų visų veiksmų sistemoje istorijos išsaugojimas. 
5.3.8. Paslaugų teikėjas negali reikalauti iš Užsakovo papildomai įsigyti sisteminės programinės įrangos ar jos licencijų kitaip, nei nurodyta pirkimo objekte. Jei siūlomas sprendimas reikalauja papildomų licencijų, jų kaina turi būti įskaičiuota į Užsakymo vykdymo kainą. 
5.3.9. NETAIS programinės įrangos išeities tekstai ir versijos turi būti saugomos Užsakovo  programinės įrangos versijų valdymo sistemoje GitHub platformoje. Paslaugų teikėjas atlikęs programinės įrangos pakeitimus turės atnaujinti ir šioje sistemoje saugomus programinės įrangos išeities tekstus.
5.3.10.  Išeities tekstai turi būti su komentarais ir atitikti gerąsias programinio kodo formatavimo, kintamųjų bei funkcijų įvardinimo praktikas.
5.3.11.  Programinės įrangos išeities tekstai Užsakovui turi būti perduoti kompiliavimui paruoštų rinkmenų paketų forma, nurodant standartines kompiliavimo priemones ir kompiliavimo eigą. Taip pat turi būti pateikta kompiliavimo Užsakovo aplinkoje instrukcija ir kompiliavimo metu gautos versijos funkcinio patikrinimo testavimo scenarijai.
5.3.12. Tiekėjas, atlikęs užsakytus programinės įrangos pakeitimus, prieš juos pateikdamas Užsakovui, privalės atnaujinti NETAIS techninę dokumentaciją (techninę  specifikaciją projektinius bei architektūros dokumentus) taip, kad būtų fiksuoti visi Užsakymų vykdymo metu atlikti NETAIS programinės ir techninės infrastruktūros pakeitimai.
5.3.13. Užsakymų įvykdymo priimtinumo testavimas.
5.3.13.1. Prieš diegiant programinius pakeitimus gamybinėje aplinkoje, jie turi būti įdiegti į testinę aplinką ir Užsakovo ištestuoti. Testavimo scenarijus Paslaugų teikėjas turi parengti ir suderinti iš anksto.
5.3.13.2. Programinius pakeitimus testavimo aplinkoje diegia Paslaugos teikėjas, vadovaudamasis savo paruoštomis programinės įrangos pakeitimo diegimo instrukcijomis, dalyvaujant Užsakovo atsakingiems specialistams.
5.3.13.3. Testavimo aplinka savo architektūra, techniniais ir programiniais sprendimais bei konfigūracija, kiek tai yra įmanoma, turi atitikti būsimą, po pakeitimų įdiegimo,  gamybinę aplinką. 
5.3.13.4. Paslaugų teikėjas turi atlikti našumo ir apkrovos testus NETAIS testavimo aplinkoje, bei Užsakovui pageidaujant ir gamybinėje aplinkoje iš anksto suderintu laiku.
5.3.13.5. Paslaugų teikėjas pagal suderintą testavimo planą turi fiziškai dalyvauti priėmimo testavime, teikti konsultacijas, kaip turi būti atliekamas testuojamas veiksmas / funkcija / operacija pagal suderintus testavimo scenarijus, išsakyti savo komentarus ir siūlymus dėl rekomenduojamo klaidos kritiškumo lygio, informuoti testavimo dalyvius apie klaidos šalinimo terminą, taisyti klaidas.
5.3.13.6. Testavimo metu turi būti pildomas testavimo eigos žurnalas, kur būtų fiksuojamos  pastebėtos klaidos, neatitikimai Užsakymo dokumentacijoje nustatytiems reikalavimams.
5.3.13.7. Esant poreikiui ir jei Užsakovas bus suderinęs su bent viena šalimi NETAIS eIDAS mazgo tarpvalstybinio funkcionalumo testavimus, Paslaugų teikėjas turės dalyvauti vykdant testus. 
5.3.14. Visais atvejais Užsakymų vykdymo metu naujai sukurtą ar pakeistą programinę įrangą tiekėjas turi perduoti Užsakovo specialistams tik pilnai ją ištestavęs ir įsitikinęs, kad, ją įdiegus, nebus sutrikdytas šių bei kitų taikomųjų sistemų darbas ir ji veiks taip, kaip buvo numatyta Užsakyme ir kituose dokumentuose, nustatančiuose funkcinius reikalavimus kuriamai ar keičiamai programinei įrangai.
5.3.15. Paslaugų tiekėjas užsakytų NETAIS programinės įrangos pakeitimų kūrimui turės turėti savo, tam skirtą darbinę aplinką. 
5.4. Garantijos suteiktų paslaugų rezultatams teikimas
5.4.1. Paslaugų teikėjas sukurtiems paslaugų rezultatams turi suteikti  garantiją, galiojančią visą sutarties galiojimo laikotarpį.
5.4.2. Paslaugų teikėjo sukurtiems paslaugų rezultatams garantinės priežiūros laikotarpiu Užsakovas turi teisę teikti pastabas dėl neatitikimų Užsakymų dokumentacijoje nustatytiems reikalavimams. Paslaugų teikėjas turi koreguoti sukurtus paslaugų rezultatus atsižvelgdamas į Užsakovo pateiktas pastabas arba motyvuotai raštu informuoti apie atsisakymą tikslinti sukurtus rezultatus. Tokiu atveju Užsakovo pateiktos pastabos nagrinėjamos atskiru abipusiu susitarimu.
5.4.3. Paslaugų teikėjas savo sąskaita turės: 
5.4.3.1. šalinti Paslaugų teikėjo pagal pateiktus Užsakymus pakeistos ar naujai sukurtos NETAIS programinės įrangos sutrikimus;
5.4.3.2. šalinti visus NETAIS sutrikimus ir jų padarinius, kurie atsirado įdiegus tiekėjo pateiktus programinės įrangos pakeitimus; 
5.4.3.3. šalinti NETAIS programinės įrangos veikimo neatitikimus programinės įrangos keitimo užsakymuose ir juos detalizuojančiuose dokumentuose numatytiems reikalavimams, nepriklausomai nuo to, ar jie buvo nustatyti programinės įrangas testavimo, bandomosios eksploatacijos metu ar po diegimo į gamybinę aplinką;
5.4.3.4. ištaisyti kitus paslaugų trūkumus, atsiradusius dėl Paslaugų teikėjo kaltės.
5.5. Reikalavimai sutrikimų šalinimo bei konsultavimo ir techninės pagalbos paslaugų teikimui.
5.5.1. Laiko tarpas per kurį Paslaugų teikėjas privalės pašalinti NETAIS sutrikimus bei teikti konsultacijas priklausys nuo šiems užsakymams  Užsakovo specialistų suteikto svarbos prioriteto.
5.5.2. Prioritetai bus skirstomi į: 
5.5.2.1. Kritinės svarbos – kai yra pavojus, kad artimiausiu metu įvyks arba yra jau nustatytas įvykęs NETAIS veiklos sutrikimas, dėl kurio negali būti vykdomi pagrindiniai veiklos procesai ir teikiamos paslaugos arba yra pavojus, kad bus pateikti klaidingi ar netikslūs duomenys kitiems eIDAS mazgams ar pasikliaujančioms šalims;
5.5.2.2. Didelės svarbos – kai yra pavojus, kad artimiausiu metu įvyks arba yra jau nustatytas įvykęs sutrikimas dėl kurio NETAIS funkcionalumas ir duomenų teikimas veikia nestabiliai, su pertrūkiais ir tai įtakoja Užsakovo gebėjimą laiku vykdyti savo funkcijas ir įsipareigojimus, numatytus LR teisės aktuose bei  susitarimuose su kitų šalių eIDAS mazgų operatoriais ir pasikliaujančiomis šalimis; 
5.5.2.3. Vidutinės svarbos – kai nustatytas sutrikimas, kuris tiesiogiai neįtakoja Užsakovo laiku vykdyti savo funkcijas ir įsipareigojimus, numatytus LR teisės aktuose bei susitarimuose su kitų šalių eIDAS mazgų operatoriais ir pasikliaujančiomis šalimis, bet mažina NETAIS teikiamų paslaugų kokybę (pvz.: lėtas veikimas, elektroninės atpažinties duomenų surinkimo ir/ar perdavimo sesijų nutrūkimas ir pan. ). 
5.5.3. Paslaugų teikėjas privalo pašalinti NETAIS sutrikimus bei teikti konsultacijų vykdymą tokiais terminais:
5.5.3.1. kritinės svarbos prioritetų atveju ne vėliau kaip per 4 darbo valandas nuo užsakymo pateikimo;
5.5.3.2. didelės svarbos kreipinio atveju ne vėliau kaip per 6 darbo valandas nuo užsakymo pateikimo;
5.5.3.3. vidutinės svarbos kreipinio atveju ne vėliau kaip per 8 darbo nuo užsakymo pateikimo valandas;
5.5.3.4. visais kitais atvejais sutrikimai turi būti šalinami per šalių suderintą laiką, o konsultacijos suteikiamos ne vėliau kaip per dvi darbo dienas.
5.5.3.5. Sutrikimo tyrimo eigoje nustačius naujas aplinkybes, suderinus laikiną alternatyvų problemos pašalinimo būdą, šalims sutarus kreipinio kategorija gali būti keičiama (mažinama arba didinama), nurodant prioriteto keitimo priežastį.
5.5.4. Jei sutrikimo pašalinti neįmanoma per nustatytą laiką, Paslaugų teikėjas privalo apie tai informuoti Užsakovą, pateikti ir suderinti su ja gedimų šalinimo planą ir toliau sutrikimo šalinimo veiksmus vykdyti pagal plane numatytus terminus.
5.5.5. Užsakovo bei kitų šalių eIDAS mazgų specialistų konsultavimas ir techninės pagalbos teikimas turi būti atliekamas Jira sistemoje, telefonu, elektroniniu paštu ar nuotolinių susitikimų metu.
5.5.6. Paslaugų teikėjui dėl savo kaltės nesilaikant nustatytų sutrikimų pašalinimo terminų arba naujai suderintų laikų, jam gali būti skiriama bauda, kuri apskaičiuojama procentais nuo bendros paslaugų teikimo sutarties sumos:
5.5.6.1. esant kritinio prioriteto sutrikimui – 0,6 proc., kai fiksuojami 2 (du) terminų nesilaikymo atvejai per kalendorinį mėnesį;
5.5.6.2. esant didelio prioriteto sutrikimui –  0,4 proc., kai fiksuojami 3 (trys) terminų nesilaikymo atvejai per kalendorinį mėnesį;
5.5.6.3. esant vidutinio prioriteto sutrikimui – 0,3 proc., kai fiksuojami 3 (trys) terminų nesilaikymo atvejai per kalendorinį mėnesį;
5.5.7. Jeigu sutrikimo šalinimo terminas pratęsiamas ne dėl Paslaugų teikėjo kaltės, Paslaugų teikėjui baudos netaikomos.
5.5.8.  Paslaugos turi būti teikiamos darbo dienomis nuo 8.00 iki 17.00 val. bei kitu laiku kai užsakymams yra suteikiamas Kritinės bei Didelės svarbos prioritetai.
5.6. Atsiskaitymas už suteiktas paslaugas
5.6.1. Už suteiktas Paslaugas bus apmokama Užsakovui patvirtinus suteiktų Paslaugų perdavimo-priėmimo aktą ir suteiktų Paslaugų ataskaitą, kurie tvirtinami Užsakovo dokumentų valdymo sistemoje.
5.7. Suteiktų Paslaugų ataskaitoje turi būti pateikta informacija apie kiekvieno, paslaugų perdavimo-priėmimo aktu fiksuoto Užsakymo įvykdymą nurodant:
5.7.1.1. Užsakymo numerį ir trumpą jo apibūdinimą;
5.7.1.2. Užsakymo įvykdymo šalių suderintą ir/ar šiose sąlygose nustatytą bei faktinę jo įvykdymo datas;
5.7.1.3. Užsakymo vėlavimo (jeigu toks buvo) priežastis;
5.7.1.4. Užsakymo realizacijai reikalingas darbo valandų kiekis bei užsakymo įvykdymo kaina.
5.7.2. Ataskaitas patvirtina Paslaugų teikėjo ir Užsakovo atsakingi asmenys.
5.7.3. Už suteiktas Paslaugas bus atsiskaitoma mokant sumas, apskaičiuotas faktiškai suteiktų paslaugų kiekį padauginus iš Paslaugų teikėjo pasiūlyme pateiktų NETAIS programinės įrangos techninės priežiūros ir palaikymo  paslaugų įkainių.

6. SAUGOS REIKALAVIMAI
6.1. Paslaugų teikėjui prieiga prie Užsakovo informacinių išteklių suteikiama tik pasirašius sutartį, pagal Paslaugų teikėjo pagrįstą rašytinį prašymą. Paslaugų teikėjui suteikiamas tik toks prieigos prie informacinių išteklių lygis, kuris yra būtinas paslaugų teikimo sutartyje nustatytiems įsipareigojimams, kurie neprieštarauja įstatymų ir kitų teisės aktų reikalavimams, vykdyti.
6.2. Teikdamas Paslaugas pagal Sutartyje nustatytus reikalavimus, Paslaugų teikėjas turi įgyvendinti tinkamas organizacines ir technines priemones, skirtas apsaugoti Informacinių sistemų elektroninę informaciją nuo atsitiktinio ar neteisėto sunaikinimo, pakeitimo, atskleidimo, taip pat nuo bet kokio kito neteisėto tvarkymo, naudoti suteiktą prieigą tik sutarties vykdymo tikslais.
6.3. Paslaugų teikėjas turi nedelsiant, iš kartos išaiškėjus aplinkybėms, elektroniniu paštu informuoti apie sutarties vykdymo metu Užsakovo informacinių technologijų infrastruktūroje pastebėtus elektroninės informacijos saugos incidentus, neveikiančias arba netinkamai veikiančias saugos užtikrinimo priemones, informacijos saugumo reikalavimų nesilaikymą, nusikalstamos veikos požymius, Informacinių sistemų saugumo spragas, pažeidžiamumą, kitus svarbius saugai įvykius bei, suderinus su Užsakovu, imtis atitinkamų priemonių ir veiksmų siekiant nustatyti elektroninės informacijos saugos incidentų priežastis, išvengti susijusios rizikos. Taip pat pagal kompetenciją vykdyti visus Užsakovo saugos įgaliotinio nurodymus ir pavedimus, susijusius su saugos politikos įgyvendinimu.

7. KITI REIKALAVIMAI
7.1. Visi rezultatai ir su jais susijusios teisės, įgytos vykdant Sutartį, įskaitant autorines ir kitas intelektinės ar pramoninės nuosavybės teises, yra Užsakovo nuosavybė, kurią Užsakovas gali naudoti, publikuoti, perleisti ar perduoti kaip mano esant tinkama ir be jokių geografinių ar kitų apribojimų. 
7.2. Paslaugų teikėjas be Užsakovo sutikimo negali naudoti paslaugų teikimo metu sukurtų rezultatų kitais negu NETAIS  techninės priežiūros ir palaikymo paslaugų sutarties vykdymo tikslais. 
7.3. Paslaugų teikėjas ir priskirti specialistai įsipareigoja be raštiško išankstinio Užsakovo sutikimo neatskleisti jokiam kitam asmeniui, išskyrus Užsakovo darbuotojus, vykdant sudarytą Sutartį gautos informacijos, duomenų, gautų dokumentų turinio nepriklausomai nuo to, kokiu būdu ir forma (žodine, rašytine, elektronine, kita) tokia informacija, duomenys, dokumentai Paslaugų teikėjui buvo pateikti ar jis juos sužinojo vykdydamas Sutartį. Ši nuostata galioja net ir nutraukus sudarytą Sutartį ar jai pasibaigus. 
7.4. Paslaugų teikėjas turi teisę teikti informaciją, duomenis, dokumentus tik asmenims, kurie pagal sudarytą su Užsakovu Sutartį, teisės aktų reikalavimus (pagal darbo sutartį, įgaliojimą, subrangos sutartį ar kitu teisėtu pagrindu) Paslaugų teikėjo ir Užsakovo paskirti vykdyti Sutartį. Sutarties turinys tokiems asmenims atskleidžiamas tik tiek, informacijos ir duomenų suteikiama tokia apimtimi, kiek tai būtina Sutarties vykdymo tikslais.
7.5. Nutraukus Sutartį ar jai pasibaigus, Paslaugų teikėjas ir priskirti specialistai privalo ne vėliau kaip per 30 dienų sunaikinti visą iš Užsakovo gautą ar Sutarties vykdymo metu sužinotą informaciją, duomenis, dokumentus (nepriklausomai nuo jų formos ir turinio), išskyrus, jeigu LR įstatymai reikalauja, kad tokia informacija, duomenys, dokumentai būtų išsaugoti. Apie šio punkto reikalavimo įvykdymo faktą Paslaugų tiekėjas turi raštu informuoti Užsakovą.

8. BAIGIAMOSIOS NUOSTATOS
8.1. Siekiant užtikrinti tinkamą  Paslaugų teikimą:
8.1.1. Paslaugų teikėjas, nepažeidžiant autoriaus teisių turėtojo ar trečiųjų šalių intelektinės nuosavybės teisių, įsipareigoja perduoti Užsakovui autorių turtines teises į pagal Paslaugų užsakymus sukurtą programinę įrangą ir parengtus Užsakymo dokumentus, įskaitant, bet neapsiribojant, teisę neribotą laiką ir be papildomo atlygio naudoti sukurtą programinę įrangą; teisę daryti sukurtos programinės įrangos kopijas; teisę modifikuoti ir toliau plėtoti sukurtą programinę įrangą; teisę perkelti programinę įrangą į kitą technologinę platformą; teisę naudoti ir keisti jai sukurtos programinės įrangos pradinį kodą (mašininės kalbos pradinius tekstus);
8.1.2. jeigu pagal Užsakymą sukurtoje programinėje įrangoje panaudota kita autoriaus teisių turėtojo ar trečiųjų šalių programinė įranga, kuri integruota į pagal Užsakymą sukurtą programinę įrangą ar kitaip susieta su atliktu Užsakymu, autoriaus turtinės teisės į šią programinę įrangą Užsakovui suteikiamos tokios, kokių reikia, kad būtų galima tinkamai naudotis pagal Užsakymą sukurta programine įranga;
8.1.3. autoriaus turtinių teisių į sukurtą programinę įrangą, parengtus Užsakymo dokumentus perdavimas Užsakovui, užsakiusiam sukurti programinę įrangą ar parengti Užsakymo dokumentus, neturi apriboti šias teises perdavusio asmens teisės be atskiro Užsakovo  sutikimo toliau vystyti, tobulinti ir atlikti kitus reikiamus veiksmus su sukurta programine įranga ar parengtais projektiniais dokumentais, išskyrus atvejus, kai Užsakovas pagrįstai reikalauja kitaip;
8.1.4. kartu su kompiuterine programa, kaip ši sąvoka apibrėžta Lietuvos Respublikos autorių teisių ir gretutinių teisių įstatyme, Užsakovui perduodamas ir programos išeitinis kodas. Kompiuterių programos autoriaus asmeninės neturtinės teisės negali būti naudojamos tokiu būdu, kuris suvaržytų autorių turtinių teisių į šią kompiuterinę programą turėtojo teises, tarp jų ir teisę savo nuožiūra adaptuoti, keisti ir neatlygintinai platinti šiuos kūrinius. Šiame punkte numatytos autorių turtinės teisės, vadovaujantis Lietuvos Respublikos Autorių teisių ir gretutinių teisių įstatymo ir Valstybės informacinių išteklių valdymo įstatymo 12 str. nuostatomis, perduodamos ir suteikiamos Lietuvos Respublikos ir Europos Sąjungos šalių teritorijoje neribotam laikui;
8.2. Paslaugų teikėjas neturi teisės atskleisti jokios su paslaugų teikimu susijusios informacijos trečiosioms šalims be Užsakovo raštiško leidimo arba jei to reikalauja įstatymai.
8.3. Paslaugos neturi kelti grėsmės nacionaliniam saugumui, vadovaujantis Lietuvos Respublikos viešųjų pirkimų įstatymo 37 straipsnio 8 ir 9 dalių nuostatomis.
_________

